Il-ġurnaliżmu huwa pilastru biex jiġu salvagwardati l-valuri ewlenin tad-demokrazija, tal-libertà tal-espressjoni u anke biex tkun assigurata s-saltna tad-dritt. Dan kien ikkonfermat ftit minuti ilu waqt iċ-ċeremonja li fiha ngħata għall-ewwel darba l-Premju għall-Ġurnaliżmu Daphne Caruana Galizia. Ir-rebbieħ għal din is-sena huwa Pegasus Project Forbidden Stories. F'din l-okkażjoni, What's on Newsbook: Dinja Ewropa tkellem mal-membru parlamentari Ewropew David Casa dwar dan il-premju u dwar kif il-Parlament Ewropew b'mod reali se jsostni lill-ġurnalisti li qed jiġu mhedda biex jagħlqu ħalqhom. Fil-programm tal-lum tkellimna wkoll dwar kif Malta se tirċevi €40.5 miljuni wara li l-Parlament Ewropew ivvota favur li jitwaqqaf fond speċjali biex jittaffa l-impatt ta' Brexit. B'hekk jista' jitnaqqas l-impatt fuq il-kummerċ bejn Malta u r-Renju Unit. L-MEP Josianne Cutajar tikkonferma wkoll li għaddejjin taħditiet mal-Awstralja u ma' New Zealand biex ikun hemm ftehim speċjali fuq kif isir in-negozju u b'hekk jikbru l-vantaġġi għal min jesporta u jimporta minn dawn il-pajjiżi.